कैलाली ५ बाट ओझाको स्वतन्त्र उम्मेदवारी दर्ता
नेपाली कांग्रेसका नेता तथा पूर्व सञ्चार राज्यमन्त्री पुस्करनाथ ओझाले कैलाली क्षेत्र नम्बर ५ बाट स्वतन्त्र उम्मेदवारका रुपमा मनोनयन दर्ता गराउनु भएको छ । धनगढी सहितको क्षेत्र नम्बर ५ ले उपयुक्त उम्मेदवार नपाएको भन्दै आफूले उम्मेदवारी दर्ता गरेको उहाँले बताउनुभयो ।
प्रकाशविक्रम शाहधनगढी, असोज २३ गते । नेपाली कांग्रेसका नेता तथा पूर्व सञ्चार राज्यमन्त्री पुस्करनाथ ओझाले कैलाली क्षेत्र नम्बर ५ बाट स्वतन्त्र उम्मेदवारका रुपमा मनोनयन दर्ता गराउनुभएको छ । धनगढीसहितको क्षेत्र नम्बर ५ ले उपयुक्त उम्मेदवार नपाएको भन्दै आफूले उम्मेदवारी दर्ता गरेको उहाँले बताउनुभयो ।ओझा २०५६ को आम निर्वाचन तत्कालीन कैलाली क्षेत्र नम्बर ३ र २०७१ को उपचुनावमा क्षेत्र नम्बर ६ (हालको ५) बाट प्रतिनिधि सभा सदस्यमा निर्वाचित हुनुभएको थियो । २०५६ मा चुनाव जितेपछि उहाँलाई केही महिना सञ्चार राज्यमन्त्री पनि बनाइएको थियो । ओझालाई गत चुनावमा कैलाली क्षेत्र नम्बर ५ बाट उम्मेदवार बन्नुभएकी कांग्रेस नेत्री आरजु राणा देउवालाई असहयोग गरेको आरोपमा दुई वर्षअघि पार्टी सदस्य नरहने गरी कारवाही गरिएको थियो ।नेता ओझाको उम्मेदवारी दर्ता कार्यक्रममा धनगढी उपमहानगरपालिका प्रमुख गोपाल हमालका भाइ श्याम हमाल र कांग्रेस कार्यकर्ताको उपस्थिति थियो । यसपटकको निर्वाचनका लागि कैलाली क्षेत्र नम्बर ५ बाट कांग्रेसले हालका प्रदेश सभा सदस्य डिल्लीराज पन्तलाई उम्मेदवार बनाएको छ । 